Iii -pendo diso ny fanantenko, hoy aho. Sendra ny zavatra tsy noheveriko aho ka tafiditra tamin’ny fahasahiranana lalina. Alohan’ny hitantarako izany anefa, dia aoka aloha ho lazaiko aminao ny momba nyan’i pendo. Izy moa no hitanao voalohany sy mbola hitanao eto an-tranoko, renao miantso ahy hoe dadatoa. Ary izy koa no mba tahaka ny kintana kely mamiratra ao anatin’ny fianako maizina, ka dia ny aminy no aoka hampahafantariko anao mialoha. 16- zoma 27 jona 1969, iv lah 3945 fantatro fa vetivety foana no fielin’ny vaovao ety ambanivohitra, na dia tsy misy gazety na radio aza. Koa raha vao avy eny an-tsena aho indray mandeha, tokony ho efa-taona, dia nahare fa fa nisy vehivavy maty teo am-piterahana tao amin’io hopitaly iadidianao io, izay tsy manana mpanaraka afa-tsy zazavavy kely iray tokony ho folo taona. Voalaza fa efa natao ny fikarohana fa nefa tsy hita izay havan’ilay maty, ka dia ny fokonolona no nanao ny fandevenana azy. Nifanontaniana koa ny hanaovana ilay zazavavy kely, nefa niolonolona be ihany izay noheverina handray azy. Tonga tamiko ny fanontaniana, ary tsy nisalasala aho nanaiky. Tsy noho ny fo antra olona nananako ihany fa noho ny fahatsiarovako koa fa irery tahaka ahy koa ilay zaza. Lalina ny fahasahiranako namalifaly azy fa tsy vitan’ny hoe tsy mbola nitaiza zaza aho ka tsy nahatakatra ny mety ho fandehan’ny sain’ny ankizy, fa izy koa tahaka ny verivery saina noho ny alahelo sy noho izy tsy nahalala ahy akory hatrizay hatrizay. Raha nanontany azy aho tany am-boalohany dia tsy nisy nolazainy afa-tsy ny anarany hoe pendo izay tsy novaiko mandraka izao. Nihazatra ahy ihany anefa izy, niala tsikelikely ilay toa rindrina tsy hita maso nanelanelana anay, ary azoko ankapobeny tamin’ny resaka nataony ny momba azy. Maty ny rainy, ary sahirana ilay reniny ka voatery nikarama tamin’olona. Bevohokan’ilay zanak’ilay mpampiasa azy anefa renin’ i pendo, ary rehefa nahita izany ireo mpampiasa azy dia noroahiny ravehivavy. Tsy tafapetraka tao amin’ilay vohitra niasany intsony izy fa na ny fianakaviany na ny hafa, dia samy tsy nety nandray azy koa. Nifindra monina no niafaran’izy mianaka noho ny toeran-tsy zaka natao taminy, ka farany dia teto ambohitraivo izy mianaka no niafotra. Marina fa misy ny vehivavy jerena fa salama saingy manana aretina miafina ka eo am-piterahana vao azon-javatra mafy, kanefa inoako fa ny nahafaty ny renin’ i pendo sy ilay zaza tao an-kibony dia ny faharerahan-tsainy sy vatana nahazo azy ny fahalalako izany rehetra izany dia vao maika nampitombo ny fitiavako nikarakara an’i pendo. Raha mbola nisy koa zavatra azoko natao ho azy dia nataoko. Ary lalina kosa fa tsy mba nanararaotra ny fampihatako azy izy, fa izy indray aza no niteny ahy, na nandà mihitsy tsy handray izay nomeko azy, raha nisy noheveriny ho tafahoatra. Fa misy koa tantara kely anakiroa momba an’i pendo tiako ho lazaina anao. 17- sabotsy 28 jona 1969, iv lah 3945 indray mandeha dia nisy voronkely niantefa teo am-baravarakely. Naratra teo amin’ny elany sy ny tongony ilay izy, fa angamba notoroahan’ny ankizy tany ho any, ary toa tahaka ny nitady vonjy no nahatongavany, dia nisiotsioka moramora, toa velom-pisaorana. Tsy namelan’i pendo aho raha tsy nikorapaka nanao trano ho an’ilay voronkely, ary izy kosa nisomokotra nampisotro rano sy nampihinam- bary azy. Ny afak’ampitso anefa dia maty ilay voronkely. Ary tsy haiko lazaina anao ny alahelon’i pendo, fa tontolo andro izy tsy nanendry hanina. Indray mandeha koa dia zanak’omby tafasaraka tamin-dreniny no nitsofoka tatsy amin’ny tanimbolinay, atsy andrefana atsy, ary nisaringotra teo amin’ny fefy ka tsy afaka niala. Nandeha nitsongo anana pendo tamin’izay, ary naharitra ela ka lasa aho niantso azy. Ity nisomokotra nanafaka ilay zanak’omby, kanefa tsy hainy ny mamaha azy, vao mainka koa nifamatotra ireo tady sy tariby. Ampio aho, ry dadatoa, hoy izy, fa mampalahelo ity zanak’omby ity! Tsy nivonona ny hanampy azy velively anefa aho fa sorena mafy nahita ny volinay voahitsakitsaky ny omby aza ela, dadatoa, hoy izy. Natahotra angaha ilay reniomby nahita ahy ka lasa nitsaoka, ary jereo ity zanany fa te hanaraka azy nefa tsy afaka. Mampalahelo ery!